Kumu

{
"type": "ExternalData",
"service": "geopoint",
"ids": "Q919611"
}

**Kumu kunstimuuseum** ehk **Kumu** on Eesti Kunstimuuseumi allasutus Tallinnas Kadriorus aadressil Weizenbergi 34 / Valge 1.

Kumu kunstimuuseum sai nime 2004. aastal korraldatud nimekonkursil. Paljude pakkumiste hulgast peeti kõige sobivamaks **Kumu**, mis moodustub sõnade "kunst" ja "muuseum" esitähtedest.

Kumu kunstimuuseumi esimene direktor aastatel 2005–2009 oli praegune SA Eesti Kunstimuuseumi juhatuse liige Sirje Helme. Alates jaanuarist 2009 kuni 2016. aasta märtsini juhtis Kumu Anu Liivak. Alates 2016. aasta sügisest on Kumu direktor kunstiteadlane Kadi Polli.

## Hoone
Kumu hoone on paigutatud Lasnamäe paekivise nõlva sisse, mistõttu hoolimata suurusest harmoneerub ta iidse Kadrioru pargi intiimsusega. Materjalidena on arhitekt kasutanud looduslikke kohaliku traditsiooniga seotud materjale nagu dolomiit, puit ja vask. Hoones on tagatud kunstiteoste optimaalseks säilitamiseks ja eksponeerimiseks vajalikud klimaatilised tingimused. Ligi 25 000-ruutmeetrises muuseumihoones on läbi maja kõrguv aatrium ning seitse korrust, millest kaks on maa all. Hoone maa-alustel korrustel asuvad Eesti Kunstimuuseumi maali-, graafika-, skulptuuri-, nüüdiskunsti- ja graafilise disaini kogude hoidlad.

Kumusse pääseb Kadrioru poolt, kust sisenedes jõuab I korrusele, ning Lasnamäe poolt jalakäijate tunneli ja sisehoovi kaudu, kust jõuab II korruse fuajeesse. Muuseumi suurejoonelises sisehoovis korraldatakse kunstiprojekte ja kontserte ning eksponeeritakse Eesti Kunstimuuseumi skulptuurikogu teoseid.

Kumu I korrusel paiknevad 260 m² suurune fuajee koos garderoobiga ning kohvik. Kohviku juurde kuulub pargipoolse sissepääsu juures asuv suvekohvik. I korrusel asub ka muuseumi põhitegevust kunsti- ja laiemalt kultuurivahendajana toetav auditoorium, kus on 246 istekohta, kaasaegsed heli-, video-, kino- ja valgussüsteemid ning hõlpsasti mitmesugusteks vajadusteks kohandatav lava.

Teise korruse aatriumis (kokku 675 m²) paikneb muuseumi infopunkt ja kassa, pood, garderoob ning koosolekuruum. Sealt pääseb otse raamatukokku ning Kumu hariduskeskuse kompleksi, mis koosneb keraamika-, graafika- ja üldateljeest ning auditooriumist. Muuseumi kinnise tsooni maapealsetel korrustel asuvad töötajate kabinetid, konserveerimisosakond ning arhiivi ja fotokogu hoidlad.

## Väljapanekud

### Püsinäitused
Kumu kunstimuuseumi Eesti kunsti püsiekspositsioon on kaheosaline. Kolmanda korruse näitusel "Identiteedimaastikud. Eesti kunst 1700–1945“ tutvustab siinset vanemat kunsti Eesti mitmerahvuselise ajaloo taustal, kus põimuvad baltisaksa, vene ja eesti traditsioonid. Fookuses on kunsti roll ühiskonnas ning selle mõju eri kogukondade enesekuvandile. Püsiekspositsioonis asub Neeme Külma ja Tõnis Saadoja ruumiinstallatsioon "Puri", mis koondab hiiglaslikule seinapurjele 52 baltisaksa portreemaali.

Kumu kunstimuuseumi neljandal korrusel on publikule avatud püsiekspositsioon „Konfliktid ja kohandumised. Nõukogude aja Eesti kunst (1940–1991)“. Püsiväljapanek keskendub kunsti ja selle keskkonna keerulistele suhetele. Väljapanek toob esile ühe ajajärgu erinevad palged ning kunsti muutuvad rollid, mis hõlmavad nii ümbritseva kajastamist, vastuhakku kui ka alternatiivse tegelikkuse loomist. Sõjajärgse sotsialistliku realismi väljapanekule järgnevas kunstistiilide ja kunstiliikumiste tutvustuses teeb ekspositsioon sissevaateid erinevatesse kunstinähtustesse 1960., 1970. ja 1980. aastatel (modernism, popkunst, hüperrealism jt).

### Vahetatavad näitused
Lisaks püsinäitustele toimub Kumus igal aastal 8–10 suuremat vahetatavat näitust. Hoone B-tiivas asuvad näitusesaalid, kus vahetatavatel näitustel eksponeeritakse kunstiteoseid nii muuseumi oma kogudest kui ka mujalt. Näha saab ajaloolist ja kaasaegset kunsti, nii eesti kui ka rahvusvahelisi näitusi. V korrust kasutatakse kaasaegse kunsti galeriina, kus vahetatakse nii eesti kui ka rahvusvahelise kaasaegse kunsti näitusi. Muuseumi teisel korrusel asub suur näitusesaal, kus korraldatakse mahukaid eri perioodide eesti ja rahvusvahelise kunsti väljapanekuid.

Kumu fookusteemad on eesti 20. sajandi alguse kunst ja Nõukogude aja avangardkunst, samuti helikunst, mood, visuaaluuringud ja naiskunstnikud. 

## Hoone saamislugu
12. novembril 1991 otsustas Eesti Vabariigi Ülemnõukogu, et valitsus peab tagama Eesti Kunstimuuseumi uue hoone ehitamise. Aastatel 1993–1994 toimus uue hoone projekti saamiseks rahvusvaheline arhitektuurikonkurss. Konkursist võttis osa 10 riigi esindajaid ja laekus 233 projekti. Enim osalejaid (üle saja) oli Soomest ja kõik seitse auhinnalist kohta läksid soomlastele. Rahvusvahelise žürii otsus oli üsna üksmeelne ja võit läks soomlasele Pekka Vapaavuorile töö "Circulos" eest. Hoone ehitust Kadriorgu, Weizenbergi tänava lõpus asuvale Lasnamäe nõlvale alustati 2002. aastal ja ehitus lõpetati 2005. aasta septembris.

Kumu kunstimuuseumi avamistseremoonia toimus paljude külaliste osavõtul 17. veebruaril 2006, teiste seas osalesid ka Eesti president Arnold Rüütel ja Soome president Tarja Halonen. Külastajatele avati uksed laupäeval, 18. veebruaril kell 11.

## Tunnustus
*2023 – Kultuurkapitali aastapreemia pälvis näitus „Läbi su silmaterade musta kuru“

*2008 – Euroopa aasta muuseum
* 2007 – European Copper in Architecture auhind huvitava materjalikasutuse ning elegantse üldkujunduse eest
* 2007 – Chicago Atheneumi rahvusvaheline auhind “Parim ülemaailmne disain”
* 2006 – Põhjamaine Valguspärl – Tallinna Linnavalitsuse auhind Kumu hoone valguslahenduse eest
* 2006 – Eesti Turvaettevõtete Liidu tunnustus 2006 Kumu kunstimuuseumi uue hoone turvalahenduste eest
* 2005 – Aasta betoonehitis 2005 – auhind AS-ile Merko Ehitus Kumu hoone ehituse eest

## Viited


## Välislingid

* Kumu koduleht
* Panoraamfoto
*  Kumu direktoriks saab Anu Liivak, ERR, 3. detsember 2008
* Tiina Kolk. Monet ja teised maailmakuulsad prantslased Kumus, Postimees, 20. oktoober 2009